Statsministeriet indkaldte onsdag til pressemøde. Emnet var "coronastrategien for de kommende måneder". Onsdagens pressemøde var det første coronapressemøde siden januar. Smitten stiger Smitten stiger i Danmark og varianten BA.5 er nu den dominerende i Danmark. Sundhedsmyndighederne mener stadig, at varianten giver mildere forløb, end man tidligere har set. Der er lige under 2000 covid-19 smittede i landet, men antallet af smittede med den nye variant fordobles hver uge. Ifølge sundhedsminister Magnus Heunicke (S) rammer en ny corona-variant cirka hver sjette måned, og der forventes en ny smittebølge igen til vinter. Fjerde vaccinestik Statsminister Mette Frederiksen (S) fortalte på pressemødet, at nogle danskerne vil blive tilbudt et fjerde vaccinestik. Allerede fra næste uge vil særligt sårbare få mulighed for et boosterstik, og som planen ser ud nu, vil de ældste borgere få tilbudt vaccinen fra 15. september. Statsministeren håber, at de 2,5 millioner danskere, der vil få tilbudt vaccinen, vil tage imod den. Tre scenarier Sundhedsministeriet arbejder med tre mulige scenarier for efteråret: 1. Vi får en smittebølge med en undervariant af Omikron, der ikke forventes at påvirke sundhedssystemet mere end i efteråret. 2. Vi får en variant af Delta, som rammer længere nede i lungerne og giver mere alvorlige sygdomsforløb. 3. Vi får en ny variant, som vi endnu ikke har immunitet overfor. Om den er mildere eller rammer hårdere vides ikke. Sundhedsministeren forklarede, at der ikke er nogen af scenarierne, der er mere sandsynlig end andre. Test og behandling Udover vaccinen er det på pressemødet kommet frem, at der arbejdes på en tabletbehandling mod coronavirus. Selvom smitten stiger i Danmark vil lyntest teltene ikke blive sat op igen. Der bliver derimod fokus på PCR-test.

Opsummering:
Statsminister Mette Frederiksen (S) holdt onsdag formiddag pressemøde om coronastrategien for de kommende måneder.